Amour, qui tiens tout seul de mes pensers la clef,
Qui ouvres de mon cceur les portes et les serres,
Qui d*une mesme main me guaris et m*enferres,
Qui mefais trespasser et vivre deredej;

Tu distilles ma vie en si pauvre mechef,
Queries, drogues, ny jus, ny puissance de pierres,
Ne pourroient m'alleger, tant d* amoureitses guerres
Sans treves tu mefais, du pied jusquzs au chef.

Oiseau comme tu es, fais-moy naistre des ailes,
Afin de m*en-voler pour jamais ne la voir:
En volant je perdray les chaudes estincelles

Que ses yeux sans pitie rnefrent concevoir.
Dieu nous vend cberement les choses qui sont belles,
Puis qu*ilfaut tant defois mourir pour les avoir.

